<classify> WAZIRI wa Mambo ya Ndani ya Nchi, Kangi Lugola ametoa miezi miwili kwa Mkuu wa Jeshi la Polisi nchini, IGP Simon Sirro kuandaa mafunzo ya ziada ya utumiaji wa silaha za kivita kwa wakaguzi wa polisi nchini, kama njia ya kuwaimarisha waweze kupambana na majambazi.Aidha, amewataka watu wanaojihusisha na matukio ya ujambazi katika mikoa mbalimbali nchini, kujisalimisha ama kuachana na uhalifu huo kwani mwisho wao umefika.Lugola amesema hayo wakati akishuhudia mazoezi ya askari waliopata mafunzo ya awali ya polisi katika Kambi ya Medani ya Kivita ya Kilele pori wilayani Siha, ikiwa ni sehemu ya mafunzo kwa askari 871 wanaomaliza katika Shule ya Polisi Moshi MPS iliyopo mkoani Kilimanjaro.Ukakamavu na ujasiri ulioneshwa na vijana hawa ni ishara tosha kwamba jeshi letu limejizatiti kukabiliana na tukio lolote la ujambazi na uhalifu mwingine...IGP nakupa miezi miwili uandae mafunzo kwa wakaguzi wa polisi waje hapa mafunzoni, amesema Lugola.Alisema atakwenda kushuhudia wakaguzi hao wakionesha umahiri katika kutumia silaha kama Light Mashine Gun LMG na kujenga imani zaidi kwa raia na mali zao kwamba wapo salama. Haiwezekani ifike mahali askari wetu wakimbie ama kutupa silaha chini pale ambapo majambazi wanatumia silaha za kivita, lazima sisi tuwe na uwezo zaidi yao, alisema.Kwa upande wake, IGP Sirro alisema jeshi limejiimarisha kukabiliana na uhalifu wa aina yoyote na kutaka wananchi kufuata sheria kuepuka kushurutishwa. Kama ambavyo mmeona askari hawa waliopo mafunzoni wana uwezo mkubwa...ni vizuri tukawa na utii wa sheria, ukitaka kujua polisi wanafanya kazi kiasi gani nenda Kagera, Geita na Kigoma, kule ni mapambano kutokana na uhalifu kutoka nchi jirani, alisema IGP Sirro.Kuhusu wale wanaoratibu maandamano kupitia mitandao, IGP Sirro alitaka kufuatwa kwa utaratibu ili kuepuka matumizi makubwa ya nguvu katika kuwadhibiti. Mimi sina shaka, tayari nimetoa maelekezo, nataka waandaaji wa maandamano kupata vibali vya kufanya hivyo kinyume na hapo huo ni uhalifu na sheria itachukua mkondo wake. Lakini wakifuata utaratibu tutawalinda katika maandamano yao, alisema IGP Sirro.  <topic>: KITAIFA 